
Parlamentul  României

Camera  Deputaţilor
Comisia pentru industrii si servicii



                              Bucureşti, 30.04.1998.

                                                                  Nr. 698/XVIII/3

A V I Z

asupra dezbaterii şi avizării proiectului de Lege

pentru aplicarea Acordului dintre statele părţi la Tratatul Atlanticului de Nord şi celelalte state participante la Parteneriatul pentru Pace cu privire la statutul forţelor lor, încheiat la Bruxeles la 19 iunie 1995.

Cu adresa nr.100/22 aprilie 1998, de la Cabinetul Secretarului General comisia  a fost sesizată pentru dezbaterea şi avizarea acestui proiect de lege, în conformitate cu art.86 din Regulamentul Camerei Deputaţilor, aviz ce va fi remis Comisiei pentru apărare, ordine publică şi siguranţă naţională, sesizată în fond.

Proiectul de lege supus dezbaterii este adoptat de Senat în şedinţa din 09.04.1998 având avizul favorabil al Consiliului Legislativ, cu observaţii şi propuneri.

Intrunită în şedinţa din 29.04.1998, comisia a examinat proiectul de lege adoptat de Senat şi a putut constata următoarele:

· sunt respectate normele tehnice de elaborare legislativă

· observaţiile şi propunerile din avizul Consiliului Legislativ au fost preluate în textul legii adoptată de Senat

· pentru ca acest Acord – ratificat prin Legea nr.23/1996 – să fie transpus în legislaţia internă, se impune promovarea acestei legi speciale, cu reglementări privind statutul forţelor NATO şi al statelor Parteneriatului pentru Pace, când acestea se află pe teritoriul României

· necesitatea punerii în aplicare a acestui Acord creează premise deosebit de favorabile dezvoltării relaţiilor de parteneriat şi colaborare între ţara noastră şi statele membre NATO, favorizând integrarea României în structurile Alianţei Nord-Atlantice

· prin promovarea acestui proiect de lege, în regim de urgenţă - potrivit cererii iniţiatorului – se creează cadrul juridic necesar desfăşurării operaţiunilor militare comune, stabilite prin Programul individual de parteneriat convenit cu NATO, prin care România găzduieşte exerciţii importante, începând cu luna iulie 1997.

În acest context, comisia a hotărât să-i acorde aviz favorabil, şi-l propune spre aprobare Camerei Deputaţilor în forma adoptată de Senat, cu un amendament admis la art.7, alin.(3), formulat astfel:

“Autovehiculele ale căror certificate de înmatriculare nu îndeplinesc condiţiile prevăzute de Convenţia internaţională asupra circulaţiei rutiere pot circula pe drumurile publice, dacă acest certificat este vizat, la cererea Ministerului Apărării Naţionale de către Ministerul de Interne.” 

Autorul: Dep.Ioan Bivolaru.

Motivaţia: pentru paritatea instituţională în stat, adresarea pentru cererea vizei se face la nivelul ministerelor. Viza acestor certificate de înmatriculare este mult prea importantă pentru a fi lăsată la latitudinea Inspectoratului Judeţean de Poliţie.

